เปิดแลกเหรียญกษาปณ์ที่ระลึก เนื่องในโอกาสครบ 110 ปี วชิรพยาบาล ตั้งแต่ 1 กันยายนนี้
นายประภาศ คงเอียด อธิบดีกรมธนารักษ์ เปิดเผยว่า กระทรวงการคลังได้อนุมัติให้กรมธนารักษ์จัดทำเหรียญกษาปณ์ที่ระลึกเนื่องในโอกาสครบ 110 ปี วชิรพยาบาล เพื่อน้อมรำลึกในพระมหากรุณาธิคุณและเฉลิมพระเกียรติคุณของพระบาทสมเด็จพระปรเมนทรมหาวชิราวุธ  พระมงกุฎเกล้าเจ้าอยู่หัว ที่ได้ทรงก่อตั้งโรงพยาบาลวชิรพยาบาลและเพื่อเผยแพร่พระเกียรติคุณให้แผ่ไพศาลไปทั่วประเทศ โดยจัดทำเป็นเหรียญกษาปณ์โลหะสีขาว (ทองแดงผสมนิกเกิล) ชนิดราคา 20 บาท ประเภทธรรมดา ลวดลายด้านหน้า มีพระบรมรูปพระบาทสมเด็จพระปรเมนทรมหาวชิราวุธ พระมงกุฎเกล้าเจ้าอยู่หัว ผินพระพักตร์ทางเบื้องขวา ทรงฉลองพระองค์ชุดสากล ด้านหลัง มีรูปตราสัญลักษณ์ประจำมหาวิทยาลัยนวมินทราธิราชสำหรับผู้ที่ประสงค์จะขอแลกเหรียญกษาปณ์ที่ระลึกดังกล่าว สามารถติดต่อขอแลกได้ตั้งแต่วันที่ 1 กันยายน 2565 เป็นต้นไป ที่กองบริหารเงินตรา จังหวัดปทุมธานี  หน่วยรับและจ่ายแลกเหรียญกษาปณ์ ถนนจักรพงษ์ และถนนพระรามที่ 6 กรุงเทพมหานคร และสำนักงานธนารักษ์พื้นที่ทั่วประเทศ รวมทั้งช่องทางออนไลน์ www.treasury.go.th